1)

Po 123 straipsnio įtraukiamas toks tekstas: „IVa DALIS PIRMOSIOS INSTANCIJOS TEISMO SPRENDIMŲ PERŽIŪRĖJIMAS 123b straipsnis Įsteigiama specialioji kolegija, kuri 123d straipsnyje nustatytomis sąlygomis sprendžia, ar reikia peržiūrėti Pirmosios instancijos teismo sprendimą pagal Statuto 62 straipsnį. Šią kolegiją sudaro Teisingumo Teismo pirmininkas ir keturi penkių teisėjų kolegijų pirmininkai, skiriami pagal šio reglamento 6 straipsnyje nustatytą vyresniškumo tvarką. 123c straipsnis Kai tik nustatoma pagal EB sutarties 225 straipsnio 2 ar 3 dalis arba EAEB sutarties 140a straipsnio 2 ar 3 dalis priimamo sprendimo paskelbimo data, Pirmosios instancijos teismo kanceliarija apie tai praneša Teisingumo Teismo kanceliarijai. Šis sprendimas perduodamas iškart po jo paskelbimo. 123d straipsnis Pirmojo generalinio advokato pasiūlymas peržiūrėti Pirmosios instancijos teismo sprendimą perduodamas Teisingumo Teismo pirmininkui ir kartu apie šį perdavimą pranešama Teismo kancleriui. Kai Pirmosios instancijos teismo sprendimas yra priimtas pagal EB sutarties 225 straipsnio 3 dalį arba EAEB sutarties 140a straipsnio 3 dalį, apie pasiūlymą peržiūrėti Teismo kancleris nedelsdamas praneša Pirmosios instancijos teismui, nacionaliniam teismui, pastarajame teisme nagrinėjamos bylos šalims bei kitiems Statuto 62a straipsnio antrojoje pastraipoje nurodytiems suinteresuotiesiems asmenims. Kai tik gaunamas pasiūlymas peržiūrėti, iš 123b straipsnyje nurodytos teisėjų kolegijos pirmininkas paskiria teisėją pranešėją. Ši kolegija, remdamasi teisėjo pranešėjo pranešimu, nusprendžia, ar reikia peržiūrėti Pirmosios instancijos teismo sprendimą. Sprendime peržiūrėti Pirmosios instancijos teismo sprendimą nurodomi klausimai, kurie turi būti peržiūrėti. Kai Pirmosios instancijos teismo sprendimas yra priimtas pagal EB sutarties 225 straipsnio 2 dalį arba EAEB sutarties 140a straipsnio 2 dalį, apie Teisingumo Teismo sprendimą peržiūrėti Pirmosios instancijos teismo sprendimą Teismo kancleris nedelsdamas praneša Pirmosios instancijos teismui, proceso pastarajame teisme šalims bei kitiems Statuto 62a straipsnio antrojoje pastraipoje nurodytiems suinteresuotiesiems asmenims. Kai Pirmosios instancijos teismo sprendimas yra priimtas pagal EB sutarties 225 straipsnio 3 dalį arba EAEB sutarties 140a straipsnio 3 dalį, apie Teisingumo Teismo sprendimą peržiūrėti Pirmosios instancijos teismo sprendimą arba jo neperžiūrėti Teismo kancleris nedelsdamas praneša Pirmosios instancijos teismui, nacionaliniam teismui, pastarajame teisme nagrinėjamos bylos šalims bei kitiems Statuto 62a straipsnio antrojoje pastraipoje nurodytiems suinteresuotiesiems asmenims. Pranešimas apie sprendimą peržiūrėti Pirmosios instancijos teismo sprendimą yra skelbiamas Europos Sąjungos oficialiajame leidinyje. 123e straipsnis Sprendimas peržiūrėti Pirmosios instancijos teismo sprendimą įteikiamas šalims ir kitiems Statuto 62a straipsnio antrojoje pastraipoje nurodytiems suinteresuotiesiems asmenims. Įteikiant valstybėms narėms ir valstybėms, kurios nėra valstybės narės, tačiau yra EEE susitarimo šalys, taip pat ELPA priežiūros institucijai, pridedamas Teisingumo Teismo sprendimo vertimas šio reglamento 104 straipsnio 1 dalies pirmojoje ir antrojoje pastraipoje numatytomis sąlygomis. Be to, Teisingumo Teismo sprendimas perduodamas Pirmosios instancijos teismui ir, kai pastarojo sprendimas priimtas pagal EB sutarties 225 straipsnio 3 dalį arba EAEB sutarties 140a straipsnio 3 dalį, – atitinkamam nacionaliniam teismui. Per vieną mėnesį nuo pirmesnėje pastraipoje numatyto įteikimo šalys ir kiti suinteresuotieji asmenys, kuriems buvo įteiktas Teisingumo Teismo sprendimas, gali pateikti pareiškimus arba rašytines pastabas dėl klausimų, kurie turi būti peržiūrėti. Kai tik priimamas sprendimas peržiūrėti Pirmosios instancijos teismo sprendimą, pirmasis generalinis advokatas peržiūrą paskiria vienam iš generalinių advokatų. Paskyręs teisėją pranešėją, pirmininkas nustato teisėjo pranešėjo preliminaraus pranešimo pristatymo bendrajame Teisingumo Teismo posėdyje datą. Šiame pranešime pateikiami teisėjo pranešėjo pasiūlymai dėl to, ar imtis kokių nors parengiamųjų priemonių, kokios sudėties teismui paskirti peržiūrą, ir dėl to, ar reikia rengti posėdį, taip pat dėl generalinio advokato nuomonės pateikimo būdo. Išklausęs generalinį advokatą, Teisingumo Teismas sprendžia, kokių veiksmų reikia imtis pagal teisėjo pranešėjo pasiūlymus. Kai Pirmosios instancijos teismo sprendimas, kurį reikia peržiūrėti, yra priimtas pagal EB sutarties 225 straipsnio 2 dalį arba EAEB sutarties 140a straipsnio 2 dalį, Teisingumo Teismas sprendžia bylinėjimosi išlaidų klausimą.“